CELEX: 32008D0210
Language: sk
Date: 2008-02-18 00:00:00
Title: 2008/210/ES: Rozhodnutie Rady z  18. februára 2008 o zásadách, prioritách a podmienkach obsiahnutých v európskom partnerstve s Albánskom a o zrušení rozhodnutia 2006/54/ES

19.3.2008   
            
            
               SK
            
            
               Úradný vestník Európskej únie
            
            
               L 80/1
            
         
      ROZHODNUTIE RADY
   
   z 18. februára 2008
   o zásadách, prioritách a podmienkach obsiahnutých v európskom partnerstve s Albánskom a o zrušení rozhodnutia 2006/54/ES
   (2008/210/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 533/2004 z 22. marca 2004 o založení Európskych partnerstiev v rámci procesu stabilizácie a pridruženia (1), v znení zmien a doplnení, a najmä na jeho článok 2,
   so zreteľom na návrh Komisie,
   keďže:
   
               (1)
            
            
               Európska rada na svojom zasadnutí v Solúne 19. a 20. júna 2003 schválila vytvorenie európskych partnerstiev ako prostriedku na zhmotnenie európskej perspektívy krajín západného Balkánu.
            
         
               (2)
            
            
               V nariadení (ES) č. 533/2004 sa stanovuje, že Rada rozhodne o zásadách, prioritách a podmienkach, ktoré majú byť obsiahnuté v partnerstvách, ako aj o všetkých neskorších úpravách. Takisto sa v ňom uvádza, že kontrola plnenia európskych partnerstiev sa zabezpečí prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ o pokroku.
            
         
               (3)
            
            
               Rada prijala 30. januára 2006 druhé európske partnerstvo s Albánskom (2).
            
         
               (4)
            
            
               V zmysle oznámenia Komisie o stratégii rozšírenia a hlavných výzvach na roky 2006 – 2007 sa partnerstvá majú aktualizovať ku koncu roka 2007.
            
         
               (5)
            
            
               Dňa 17. júla 2006 Rada prijala nariadenie (ES) č. 1085/2006 (3), ktorým sa ustanovuje nástroj predvstupovej pomoci (IPA), obnovujúce rámec finančnej pomoci pre predvstupové krajiny.
            
         
               (6)
            
            
               Je preto vhodné prijať revidované európske partnerstvo, ktoré aktualizuje súčasné partnerstvo, aby sa na základe zistení zo správy o pokroku Albánska v príprave na ďalšiu integráciu do Európskej únie z roku 2007 určili obnovené priority pre ďalšie kroky.
            
         
               (7)
            
            
               V záujme prípravy na ďalšiu integráciu do Európskej únie by príslušné orgány v Albánsku mali vypracovať plán s časovým harmonogramom a konkrétnymi opatreniami na plnenie priorít tohto európskeho partnerstva.
            
         
               (8)
            
            
               Rozhodnutie 2006/54/ES by sa preto malo zrušiť,
            
         ROZHODLA TAKTO:
   Článok 1
   Zásady, priority a podmienky európskeho partnerstva s Albánskom sú stanovené v prílohe.
   Článok 2
   Implementácia európskeho partnerstva sa kontroluje prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ o pokroku predkladaných Komisiou.
   Článok 3
   Rozhodnutie 2006/54/ES sa zrušuje.
   Článok 4
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
   
      V Bruseli 18. februára 2008
      
         
            Za Radu
         
         
            predseda
         
         D. RUPEL
         
      
   
   
      (1)  Ú. v. EÚ L 86, 24.3.2004, s. 1. Nariadenie zmenené a doplnené nariadením (ES) č. 269/2006 (Ú. v. EÚ L 47, 17.2.2006, s. 7).
   
      (2)  Rozhodnutie Rady 2006/54/ES z 30. januára 2006 o zásadách, prioritách a podmienkach obsiahnutých v európskom partnerstve s Albánskom, ktorým sa zrušuje rozhodnutie 2004/519/ES (Ú. v. EÚ L 35, 7.2.2006, s. 1).
   
      (3)  Ú. v. EÚ L 210, 31.7.2006, s. 82.
   
      PRÍLOHA
      EURÓPSKE PARTNERSTVO S ALBÁNSKOM 2007
      1.   ÚVOD
      Európska rada schválila vytvorenie európskych partnerstiev ako prostriedku na realizáciu európskej perspektívy krajín západného Balkánu. Navrhované revidované partnerstvo aktualizuje druhé partnerstvo, a to na základe zistení zo správy Komisie o pokroku v prípade Albánska z roku 2007. Uvádzajú sa v ňom nové a zostávajúce priority, ktoré je potrebné plniť. Nové priority sú prispôsobené špecifickým potrebám krajiny a štádiu príprav a budú sa podľa potreby aktualizovať. Od Albánska sa očakáva, že vypracuje plán s časovým harmonogramom a konkrétnymi opatreniami na plnenie priorít európskeho partnerstva. Partnerstvo poskytuje aj usmernenia pre finančnú pomoc krajine.
      2.   ZÁSADY
      Proces stabilizácie a pridruženia zostáva rámcom pre európske smerovanie krajín západného Balkánu až do ich budúceho pristúpenia. Priority určené pre Albánsko sa týkajú jeho schopnosti plniť kritériá, ktoré Európska rada stanovila na zasadnutí v Kodani v roku 1993, a podmienky stanovené v rámci procesu stabilizácie a pridruženia, najmä podmienky, ktoré stanovila Rada vo svojich záveroch z 29. apríla 1997 a z 21. a 22. júna 1999, v záverečnom vyhlásení zo záhrebského samitu z 24. novembra 2000 a v solúnskej agende.
      3.   PRIORITY
      Priority uvedené v tomto európskom partnerstve sa vybrali na základe reálneho predpokladu, že ich Albánsko môže splniť alebo dosiahnuť výrazný pokrok v ich plnení v priebehu najbližších rokov. Rozlišuje sa medzi krátkodobými prioritami, ktoré by sa mali splniť v priebehu jedného až dvoch rokov, a strednodobými prioritami, ktoré by sa mali splniť v priebehu troch až štyroch rokov. Priority sa týkajú tak právnych predpisov, ako aj ich vykonávania.
      Z hľadiska potreby stanovenia priorít musí Albánsko zjavne plniť aj ďalšie úlohy, ktoré sa môžu stať prioritami v rámci budúcich partnerstiev, pričom sa zohľadní aj pokrok, ktorý Albánsko dosiahne v budúcnosti.
      Z krátkodobých priorít sa určili a zoskupili kľúčové priority, ktoré sa uvádzajú na začiatku nasledujúceho zoznamu. Poradie týchto kľúčových priorít nevyjadruje stupeň ich dôležitosti.
      3.1.   KRÁTKODOBÉ PRIORITY
      Kľúčové priority
      
                  —
               
               
                  Posilniť administratívne kapacity pri príprave na plnenie záväzkov dohody o stabilizácii a pridružení (DSP) a dočasnej dohody (DD).
               
            
                  —
               
               
                  Podporovať konštruktívny dialóg medzi politickými stranami a so zainteresovanými stranami o zavádzaní reforiem.
               
            
                  —
               
               
                  Zvýšiť nezávislosť, zodpovednosť a transparentnosť súdneho systému okrem iného posilnením ústavnej ochrany sudcov, vymenovaním sudcov a prokurátorov na základe výberového konania, vytvorením systému hodnotenia výkonu prokurátorov založeného na zásluhách a stanovením objektívnych pravidiel prideľovania prípadov sudcom.
               
            
                  —
               
               
                  Realizovať stratégiu boja proti korupcii na obdobie rokov 2007 – 2013 a odporúčania uvedené v hodnotiacej správe Skupiny štátov proti korupcii pri Rade Európy (GRECO) z roku 2005 a vyšetriť a prísne stíhať prípady korupcie v polícii a súdnictve.
               
            
                  —
               
               
                  Realizovať odporúčania Úradu pre demokratické inštitúcie a ľudské práva OBSE týkajúce sa volieb, pričom by sa mali najmä zlepšiť zoznamy voličov a zmeniť a doplniť volebný zákon v súlade s odporúčaniami Benátskej komisie, a to včas pred konaním ďalších volieb do parlamentu.
               
            
                  —
               
               
                  Ďalej posilňovať riadenie verejného sektora zlepšovaním kvality a nestrannosti zamestnancov verejnej správy a posilňovaním úradu verejnej správy.
               
            
                  —
               
               
                  Dokončiť rozdelenie štátnej energetickej spoločnosti KESH a privatizovať jej distribučnú časť. Stabilizovať finančné postavenie spoločnosti KESH zvýšením sadzieb vyberaných poplatkov a úpravou cien na úroveň pokrývajúcu náklady a zvýšením produkcie elektrickej energie a kapacity prepojenia.
               
            
                  —
               
               
                  Dosiahnuť ďalšie konkrétne výsledky v boji proti organizovanej trestnej činnosti, najmä plným využitím práce polície opierajúcej sa o spravodajské informácie a zabezpečením účinného trestného stíhania.
               
            Politické kritériá
      Demokracia a právny štát
      Vláda
      
                  —
               
               
                  Prijať národnú stratégiu rozvoja a integrácie a začať s jej realizáciou včas na účely vypracovania rozpočtu na obdobie 2008/2009 a zabezpečiť, aby odrážala záväzky spojené s európskou integráciou a aby mala primerané náklady.
               
            
                  —
               
               
                  V plnej a účinnej miere využívať integrovaný plánovací systém na posilnenie prepojenia cieľov politiky s plánovaním a plnením rozpočtu.
               
            
                  —
               
               
                  Zlepšiť koordináciu v rámci vlády, pokiaľ ide o prácu na integrácii do EÚ prostredníctvom širšej a konzistentnejšej konzultácie s ministerstvami vrátane zainteresovaných strán a odborníkov z EÚ na príslušné právne predpisy.
               
            
                  —
               
               
                  Zabezpečiť, aby ministerstvo pre európsku integráciu a úrady pre oblasť integrácie do EÚ na príslušných ministerstvách mali k dispozícii vhodné vybavenie a vyškolený personál.
               
            
                  —
               
               
                  Zabezpečiť riadnu koordináciu zlepšovania systému evidencie obyvateľov a adries so zavedením elektronických identifikačných kariet a cestovných pasov s biometrickými údajmi.
               
            Verejná správa
      
                  —
               
               
                  Zabezpečiť presadzovanie zákona o verejnej službe a súvisiacich pravidiel vo verejnej správe.
               
            
                  —
               
               
                  Zabezpečiť, aby sa prijímanie, vymenovávanie, služobný postup, prekladanie a prepúšťanie pracovníkov vykonávalo podľa stanovených pravidiel s cieľom vybudovať zodpovednú, efektívnu verejnú službu opierajúcu sa o kritériá rozvoja profesionálnej kariéry.
               
            Súdny systém
      
                  —
               
               
                  Dokončiť, prijať a vykonať návrh zákona o reforme súdnictva a zlepšiť infraštruktúru v súdnictve.
               
            
                  —
               
               
                  Zlepšiť koordináciu medzi prokurátormi a políciou, najmä pomocou systému riadenia prípadov.
               
            
                  —
               
               
                  Zabezpečiť, aby boli k dispozícii vhodné právne predpisy a zdroje na primeranú ochranu svedkov.
               
            Politika v oblasti boja proti korupcii
      
                  —
               
               
                  Harmonizovať občianske, obchodné a administratívne predpisy s Občianskoprávnym dohovorom Rady Európy o boji proti korupcii.
               
            
                  —
               
               
                  Posilniť inštitucionálne kapacity na vyšetrovanie a trestné stíhanie prípadov korupcie.
               
            
                  —
               
               
                  Vykonávať právne predpisy o prevencii podplácania s náležitým zreteľom na medziinštitucionálnu koordináciu.
               
            
                  —
               
               
                  Posilniť mechanizmy na presadzovanie zákona o deklarovaní majetkových pomerov.
               
            
                  —
               
               
                  Spresniť pravidlá týkajúce sa zabraňovania vzniku konfliktov záujmov pri výkone verejnej funkcie.
               
            
                  —
               
               
                  Spresniť pravidlá týkajúce sa prístupu verejnosti k informáciám v súlade s medzinárodnými normami.
               
            
                  —
               
               
                  Zredukovať zoznam úradníkov, na ktorých sa vzťahuje imunita, a udeľovať imunitu len v prípadoch, keď je to nevyhnutné.
               
            Ľudské práva a ochrana menšín
      Dodržiavanie medzinárodného práva v oblasti ľudských práv
      
                  —
               
               
                  Zabezpečiť, aby si všetky orgány činné v trestnom konaní plne uvedomovali svoje povinnosti týkajúce sa ľudských práv a aby si tieto povinnosti plnili v súlade s etickým kódexom pre systém väzníc a medzinárodnými dohovormi, ktoré Albánsko ratifikovalo, a najmä s Európskym dohovorom o ochrane ľudských práv.
               
            
                  —
               
               
                  Zabezpečiť, aby sa v nápravných zariadeniach, vo väzniciach a v psychiatrických ústavoch rešpektovala ľudská dôstojnosť a osobná bezpečnosť v súlade s medzinárodnými dohovormi.
               
            Občianske a politické práva
      
                  —
               
               
                  Riešiť prípady zlého zaobchádzania zo strany orgánov činných v trestnom konaní prostredníctvom náležitého trestného stíhania páchateľov.
               
            
                  —
               
               
                  Posilniť prístup k spravodlivosti.
               
            
                  —
               
               
                  Zabezpečiť, aby sa pri zriaďovaní a prevádzke nových nápravnovýchovných zariadení dodržiavali príslušné medzinárodné dohovory.
               
            
                  —
               
               
                  Zosúladiť albánske právne predpisy o poškodení dobrého mena s normami EÚ a vykonávať ich.
               
            
                  —
               
               
                  Urýchliť prijatie účinných právnych predpisov na zabezpečenie transparentnosti vlastníctva médií.
               
            
                  —
               
               
                  V plnej miere vykonať platné právne predpisy o tlačových médiách a nezávislosti novinárov, koordinovať nové právne predpisy o slobode prejavu a vytvoriť komplexné právne predpisy o elektronických médiách, ktoré by boli v súlade s európskymi normami.
               
            Sociálne a hospodárske práva
      
                  —
               
               
                  Vyvinúť ďalšie úsilie na zabránenie vzniku domáceho násilia.
               
            
                  —
               
               
                  Prijať ďalšie opatrenia na riešenie otázky detskej práce vrátane prijatia zodpovedajúcich právnych predpisov a poskytnutia zdrojov na zaručenie rešpektovania práv detí.
               
            
                  —
               
               
                  Vytvoriť komunitné služby a pomáhať ľuďom odkázaným na pomoc, a to aj v oblasti duševného zdravia.
               
            
                  —
               
               
                  Zabezpečiť dokonalú ochranu proti všetkým druhom diskriminácie, a to aj prostredníctvom vykonávania právnych predpisov a posilnenia štruktúr na riešenie otázok rovnosti medzi ženami a mužmi.
               
            
                  —
               
               
                  Ďalej urýchľovať prvú registráciu majetku, ako aj spracovanie žiadostí o reštitúciu a zabezpečiť, aby mechanizmy na kompenzáciu mali trvalý charakter a aby tieto procesy boli adekvátne koordinované s iniciatívou na legalizovanie majetku.
               
            Práva menšín, kultúrne práva a ochrana menšín
      
                  —
               
               
                  Plniť záväzky vyplývajúce z Rámcového dohovoru Rady Európy o ochrane národnostných menšín na celom území Albánska, najmä pokiaľ ide o používanie jazykov menšín pri úradnom styku, tabule s tradičnými miestnymi názvami a prijatie primeraných opatrení na zabezpečenie vzdelávania v jazykoch menšín.
               
            
                  —
               
               
                  Realizovať národnú stratégiu pre Rómov ako súčasť vládnej stratégie boja proti chudobe a sociálnemu vylúčeniu a zabezpečiť dostatočné financovanie.
               
            
                  —
               
               
                  V prípade príslušníkov rómskej menšiny zlepšiť evidenciu vrátane evidencie pôrodov.
               
            
                  —
               
               
                  Poskytovať správne údaje o menšinách žijúcich v Albánsku.
               
            Regionálne otázky a medzinárodné záväzky
      
                  —
               
               
                  Splniť záväzky vyplývajúce z procesu stabilizácie a pridruženia vzhľadom na regionálnu spoluprácu a dobré susedské vzťahy, a to aj prostredníctvom podpory prechodu od paktu stability k rámcu spolupráce s väčšou regionálnou pôsobnosťou a podpory efektívneho vykonávania Stredoeurópskej dohody o voľnom obchode (CEFTA).
               
            
                  —
               
               
                  Uzavrieť a vykonávať dohody so susednými krajinami a zabezpečiť ich účinné vykonávanie, najmä v oblasti cezhraničnej spolupráce, boja proti organizovanej trestnej činnosti, nezákonnému obchodovaniu a pašovaniu, v oblasti justičnej spolupráce, riadenia hraníc, readmisie, životného prostredia, dopravy a energetiky.
               
            Hospodárske kritériá
      
                  —
               
               
                  Pokračovať v realizácii daňovej politiky zameranej na stabilitu, ktorej cieľom je daňová konsolidácia a ktorá pomáha znižovať infláciu a dosahovať externú udržateľnosť.
               
            
                  —
               
               
                  Pokračovať v daňovej reforme s cieľom posilniť správu príjmov a zlepšiť kapacitu riadenia dlhu.
               
            
                  —
               
               
                  Realizovať menovú politiku, ktorá pomáha dosiahnuť cieľ cenovej stability a jej udržanie v záujme zníženia a stabilizácie očakávanej inflácie.
               
            
                  —
               
               
                  Dokončiť vytvorenie informačnej kancelárie o úveroch, ktorá by pomohla zaistiť rýchlo rastúce úverové portfólio bankového systému.
               
            
                  —
               
               
                  Zredukovať tieňovú ekonomiku účinným a nediskriminačným presadzovaním daňových právnych predpisov a zintenzívnením boja proti daňovým podvodom.
               
            Európske normy
      Vnútorný trh
      Voľný pohyb tovaru
      
                  —
               
               
                  Ďalej zvýšiť informovanosť hospodárskych subjektov, pokiaľ ide o normy a certifikáciu a ich význam v medzinárodnom obchode.
               
            
                  —
               
               
                  Prijať a začať s realizáciou národnej stratégie dohľadu nad trhom pre priemyselné výrobky a potraviny.
               
            
                  —
               
               
                  Prijať nové právne predpisy o ochrane spotrebiteľov zlučiteľné s acquis. Posilniť odbor ochrany spotrebiteľa.
               
            Pohyb osôb, služieb a právo usadiť sa
      
                  —
               
               
                  Zabezpečiť jasné odlišovanie medzi dočasným a trvalým poskytovaním služieb a zabezpečiť súlad s požiadavkami dohody o stabilizácii a pridružení.
               
            
                  —
               
               
                  Posilniť regulačný rámec pre bankový a nebankový finančný dohľad a kapacitu úradu pre finančný dohľad.
               
            Voľný pohyb kapitálu
      
                  —
               
               
                  Povoliť štátnym príslušníkom EÚ nadobudnúť nehnuteľnosti v rámci obmedzení stanovených v listine špecifických záväzkov Všeobecnej dohody o obchode a službách (GATS).
               
            Clá a dane
      
                  —
               
               
                  Pokračovať v zosúlaďovaní colných právnych predpisov a postupov s postupmi EÚ; zabezpečiť najmä aproximáciu pravidiel a postupov pre tranzit, colné sklady, colné hodnotenie, fyzické kontroly a analýzu rizika s normami EÚ. Zabezpečiť včasnú aktualizáciu národného colného sadzobníka na základe najaktuálnejšej kombinovanej nomenklatúry.
               
            
                  —
               
               
                  Úplne zaviesť počítačový systém pre colné vyhlásenia a spracovanie colných údajov vo všetkých colných úradoch.
               
            
                  —
               
               
                  Ďalej aproximovať daňové právne predpisy s acquis EÚ, najmä v oblasti spotrebnej dane, a zaviazať sa k dodržiavaniu zásad uvedených v Kódexe správania pre zdaňovanie podnikov a pritom zabezpečiť, aby aj nové daňové opatrenia boli v súlade s týmito zásadami.
               
            
                  —
               
               
                  Posilniť kapacitu daňovej správy najmä v oblasti daňovej kontroly a auditu s cieľom zlepšiť súlad a znížiť výskyt daňových únikov.
               
            
                  —
               
               
                  Dokončiť proces zavádzania počítačov do daňových úradov.
               
            Hospodárska súťaž
      
                  —
               
               
                  Zlepšiť platné protimonopolné právne predpisy a aproximovať ich s acquis v záujme posilnenia kontroly hospodárskej súťaže.
               
            
                  —
               
               
                  Posilniť administratívne kapacity orgánu pre hospodársku súťaž, obsadiť ho príslušným personálom a poskytnúť vhodné školenia.
               
            
                  —
               
               
                  Prijať vykonávacie právne predpisy o štátnej pomoci.
               
            
                  —
               
               
                  Pokračovať v aktualizácii katalógu systémov štátnej pomoci.
               
            Verejné obstarávanie
      
                  —
               
               
                  Presadzovať právne predpisy o verejnom obstarávaní a podniknúť kroky na ich uvedenie do úplného súladu s normami EÚ, najmä pokiaľ ide o sektor verejných služieb a nápravné prostriedky.
               
            
                  —
               
               
                  Ďalej posilňovať administratívnu kapacitu Agentúry pre verejné obstarávanie, subjektov verejného obstarávania na príslušných ministerstvách, miestnej vlády a súdov zaoberajúcich sa verejným obstarávaním.
               
            
                  —
               
               
                  Zabezpečiť vyšetrovanie a trestné stíhanie za trestné činy súvisiace s verejným obstarávaním.
               
            Právo duševného vlastníctva
      
                  —
               
               
                  Pripraviť národnú stratégiu a akčný plán pre ďalší vývoj v oblasti právnych predpisov a posilniť práva duševného vlastníctva.
               
            
                  —
               
               
                  Posilniť administratívne a súdne kapacity na ochranu práv duševného vlastníctva.
               
            
                  —
               
               
                  Zintenzívniť vynucovanie práva v boji proti falšovaniu a výrobe nelegálnych kópií výrobkov.
               
            
                  —
               
               
                  Ďalej zvyšovať informovanosť o otázkach týkajúcich sa práv duševného vlastníctva v podnikateľskom prostredí a v orgánoch činných v trestnom konaní vrátane oblasti súdnictva.
               
            
                  —
               
               
                  Zlepšiť právne predpisy o priemyselnom vlastníctve.
               
            Zamestnanosť a sociálna politika
      
                  —
               
               
                  Zlepšiť systémy sociálnej ochrany a boj proti sociálnemu vylúčeniu.
               
            
                  —
               
               
                  Prijať opatrenia na zvýšenie počtu žiakov uchádzajúcich sa o štúdium na stredných školách, najmä z radov detí žijúcich na vidieku, najmä dievčat, a o štúdium na odborných školách.
               
            
                  —
               
               
                  Vytvoriť primerané administratívne štruktúry a kapacity v oblasti ochrany zdravia a spotrebiteľa.
               
            Vzdelávanie a výskum
      
                  —
               
               
                  Pokračovať v úsilí zlepšiť riadenie vzdelávacieho systému, odbornej prípravy učiteľov a vzdelávacej infraštruktúry.
               
            
                  —
               
               
                  Vykonať nový zákon o vysokoškolskom vzdelávaní. Zvýšiť úsilie na podporu vyššej účasti na programe Tempus.
               
            Otázky týkajúce sa WTO
      
                  —
               
               
                  Posilniť administratívnu kapacitu odboru ministerstva hospodárstva pre vzťahy s WTO a hospodársku spoluprácu.
               
            Odvetvové politiky
      Priemysel a malé a stredné podniky (MSP)
      
                  —
               
               
                  Urýchliť pokrok vo vykonávaní Európskej charty pre malé a stredné podniky.
               
            
                  —
               
               
                  Pokračovať v plnení akčných plánov na odstránenie administratívnych prekážok pri podnikaní a investovaní a na riešenie otázky neoficiálnej ekonomiky a zabezpečiť riadne, nesvojvoľné, nediskriminačné vykonávanie právnych predpisov, pravidiel a postupov súvisiacich s podnikaním. Znížiť počet obsolentných a neúčinných právnych predpisov prostredníctvom ráznych regulačných postupov.
               
            
                  —
               
               
                  Zintenzívniť výskum v oblasti politiky zameranej na inovácie a konkurencieschopnosť pre malé podniky a realizovať podporné programy.
               
            Poľnohospodárstvo a rybné hospodárstvo
      
                  —
               
               
                  Prijať nový zákon o potravinách v súlade s normami EÚ, posilniť systém bezpečnosti potravín a súvisiace kontrolné systémy.
               
            
                  —
               
               
                  Posilniť laboratórne kapacity v oblasti bezpečnosti potravín a vo veterinárnej a rastlinolekárskej oblasti.
               
            
                  —
               
               
                  Zlepšiť právne predpisy v oblasti bezpečnosti potravín a vo veterinárnej a rastlinolekárskej oblasti a začať s ich vykonávaním.
               
            
                  —
               
               
                  Zlepšiť systém identifikácie hovädzieho dobytka a registrácie jeho presunov a začať s realizáciou systému identifikácie a registrácie presunov ošípaných, oviec a kôz.
               
            
                  —
               
               
                  Zlepšiť kontrolu chorôb zvierat vrátane odberu vzoriek a podávania správ.
               
            Životné prostredie
      
                  —
               
               
                  Posilniť administratívne kapacity a koordináciu na národnej a miestnej úrovni.
               
            
                  —
               
               
                  V plnej miere vykonať právne predpisy o posudzovaní vplyvu na životné prostredie.
               
            
                  —
               
               
                  Prijať stratégiu na ďalšiu aproximáciu právnych predpisov v oblasti životného prostredia s acquis a riadne vykonávať platné právne predpisy, najmä pokiaľ ide o ich vynucovanie.
               
            
                  —
               
               
                  Pokračovať v riešení otázky problematických lokalít z hľadiska životného prostredia, a to skládky pevného odpadu v Sharre a miesta ťažby ropy v Patos-Marinez.
               
            
                  —
               
               
                  Ďalej rozvíjať a realizovať národnú stratégiu v oblasti vody a sanitácie a vidiecku stratégiu v oblasti zásobovania vodou a kanalizácie a rozvíjať stratégiu pre postupnú aproximáciu s acquis v oblasti zásobovania vodou a sanitácie a začať s jej realizáciou.
               
            
                  —
               
               
                  Vykonať medzinárodné dohovory v oblasti ochrany prírody, v prípade ktorých je Albánsko zmluvnou stranou.
               
            Dopravná politika
      
                  —
               
               
                  Realizovať národný plán pre dopravu vrátane plánovania údržby aktív dopravy a vyčlenenia príslušných rozpočtových prostriedkov a prijať a zrealizovať národnú stratégiu pre dopravu vrátane stratégie pre sektor železničnej dopravy.
               
            
                  —
               
               
                  Pokračovať vo vykonávaní Memoranda o porozumení týkajúceho sa rozvoja základnej regionálnej dopravnej siete v juhovýchodnej Európe a posilniť spoluprácu s pozorovacím výborom pre dopravu v juhovýchodnej Európe.
               
            
                  —
               
               
                  Prijať opatrenia na zlepšenie podmienok bezpečnosti na cestách vrátane aproximácie týchto oblastí s acquis EÚ o hmotnostiach a rozmeroch, kontrolách technického stavu, cestných technických kontrolách, vodičských preukazoch, tachografoch a dokladoch o registrácii vozidla.
               
            
                  —
               
               
                  Prijať opatrenia na zabránenie nelegálnej výstavbe pozdĺž nových ciest, a najmä budovaniu nebezpečných súkromných príjazdových ciest.
               
            
                  —
               
               
                  Pripraviť vyhlásenie o železničnej sieti týkajúce sa otvoreného prístupu k využívaniu infraštruktúry a prijať a zrealizovať podnikateľský plán pre železnice.
               
            
                  —
               
               
                  Plniť záväzky Albánska prijaté v rámci prvej prechodnej fázy dohody o spoločnom európskom leteckom priestore a vykonať príslušné právne predpisy v oblasti letectva.
               
            
                  —
               
               
                  Realizovať akčný plán zameraný na riešenie nedostatkov zistených v rámci úradu pre civilné letectvo, pokiaľ ide o bezpečnostný dohľad nad národnými leteckými dopravnými spoločnosťami.
               
            
                  —
               
               
                  Zlepšiť bezpečnostné podmienky v námornej doprave, najmä znížiť počet albánskych lodí zadržaných podľa Parížskeho memoranda o porozumení.
               
            Energetika
      
                  —
               
               
                  Schváliť a realizovať revidovanú národnú stratégiu v oblasti energetiky s pretrvávajúcim zreteľom na význam posudzovania vplyvu na životné prostredie.
               
            
                  —
               
               
                  Splniť požiadavky Zmluvy o Energetickom spoločenstve v oblasti plynu a elektrickej energie.
               
            Informačná spoločnosť a médiá
      
                  —
               
               
                  Zabezpečiť, aby právne predpisy v oblasti elektronickej komunikácie boli v súlade s acquis a presadzovali sa, a prijať opatrenia na vytvorenie konkurencieschopného trhu so sieťami a službami elektronickej komunikácie.
               
            
                  —
               
               
                  Posilniť odbornosť a kapacitu telekomunikačného regulačného subjektu.
               
            
                  —
               
               
                  Zosúladiť albánske právne predpisy s Európskym dohovorom o cezhraničnej televízii a so smernicou o televízii bez hraníc.
               
            
                  —
               
               
                  Posilniť administratívne kapacity Národnej rady pre rozhlas a televíziu a prijať stratégiu rozvoja v sektore rozhlasu a televízie a aktualizovaný vnútroštátny plán analógových a digitálnych frekvencií pre rozhlas a televíziu.
               
            Finančná kontrola
      
                  —
               
               
                  Revidovať strategický dokument a akčný plán o verejnej vnútornej a finančnej kontrole a jasne definovať funkciu vnútorného auditu oddelenú od ostatných funkcií kontroly a inšpekcie. Vytvoriť vhodnú inšpekčnú službu na boj proti podvodom.
               
            
                  —
               
               
                  Zabezpečiť, aby zákon o vnútornom audite a návrh základného zákona o rozpočte boli v súlade s medzinárodne uznávanými normami.
               
            
                  —
               
               
                  Posilniť nezávislosť najvyššieho kontrolného úradu.
               
            Štatistika
      
                  —
               
               
                  Posilniť kapacity štatistického úradu.
               
            Spravodlivosť, sloboda a bezpečnosť
      Víza, kontrola hraníc, azyl a migrácia
      
                  —
               
               
                  Vydávať cestovné doklady v súlade s medzinárodnými normami, na tento účel zabezpečiť potrebné administratívne kapacity a vytvoriť centralizovanú IT sieť pre správu víz.
               
            
                  —
               
               
                  Prijať zmeny a doplnenia zákona o cudzincoch s cieľom priblížiť právne predpisy o vízach k normám EÚ.
               
            
                  —
               
               
                  Realizovať stratégiu a akčný plán integrovaného riadenia hraníc s osobitným zameraním na spoluprácu na hraniciach medzi colnými orgánmi a hraničnou políciou.
               
            
                  —
               
               
                  Zabezpečiť, aby riadenie hraníc na všetkých hraničných priechodoch, najmä v prístavoch Drač a Vlora, bolo v súlade s normami EÚ.
               
            
                  —
               
               
                  Vykonať dohodu o readmisii osôb podpísanú medzi ES a Albánskom a rokovať o takýchto dohodách o readmisii osôb s krajinami, z ktorých pochádzajú migranti prechádzajúci cez Albánsko.
               
            
                  —
               
               
                  Sústrediť dostatočné administratívne a finančné kapacity na vykonávanie právnych predpisov o azyle a migrácii a súvisiacich národných stratégií a akčných plánov.
               
            Pranie špinavých peňazí
      
                  —
               
               
                  Prijať opatrenia potrebné na vynucovanie právnych predpisov o boji proti praniu špinavých peňazí, pokiaľ ide o predchádzanie, usvedčenie páchateľov, konfiškáciu, zabavenie a zmrazenie majetku.
               
            
                  —
               
               
                  Zvýšiť kapacity finančnej spravodajskej služby, prokuratúry a policajného útvaru pre hospodársku kriminalitu zabezpečením náležitých finančných zdrojov a zdrojov IT a zlepšením spolupráce na pracovnej úrovni.
               
            
                  —
               
               
                  Zosúladiť zákon o predchádzaní praniu špinavých peňazí s acquis a s odporúčaniami osobitnej skupiny pre finančné opatrenia a výboru Rady Európy Moneyval.
               
            
                  —
               
               
                  Posilniť kapacitu agentúry pre správu zabaveného a skonfiškovaného majetku.
               
            
                  —
               
               
                  Ďalej zlepšovať spoluprácu s orgánmi iných krajín.
               
            
                  —
               
               
                  Zabezpečiť riadne vynucovanie povinnosti podávať správy a preskúmať prahy pre podávanie správ o transakciách.
               
            
                  —
               
               
                  Prijať efektívnejšie opatrenia na zníženie používania hotovosti v ekonomike.
               
            Drogy
      
                  —
               
               
                  Realizovať národnú stratégiu boja proti drogám, súvisiaci akčný plán a odporúčania tzv. mini-dublinskej skupiny.
               
            
                  —
               
               
                  Zlepšiť odbornú prípravu, vybavenie a kontinuitu manažmentu príslušníkov polície zapojených do boja proti drogám a podniknúť ďalšie kroky na zabezpečenie lepšej koordinácie boja proti drogám na vnútroštátnej úrovni, ako aj s partnermi z iných krajín.
               
            
                  —
               
               
                  Na všetkých úrovniach vo verejnej správe odhaliť a trestne stíhať osoby, ktoré sú zodpovedné za korupciu v súvislosti s obchodom s drogami.
               
            
                  —
               
               
                  Zabezpečiť väčšiu transparentnosť, pokiaľ ide o údaje o množstve zabavených drog, a prijať náležité opatrenia na zneškodnenie drog zabavených v starších prípadoch.
               
            
                  —
               
               
                  Realizovať vyváženú celkovú stratégiu riešenia dopytu po drogách vrátane prevencie a liečenia a rehabilitácie drogovo závislých.
               
            Polícia
      
                  —
               
               
                  Zabezpečiť úplné vykonanie ustanovení o hodnostiach v novom zákone o štátnej polícii.
               
            
                  —
               
               
                  Zlepšiť riadiacu kapacitu albánskej štátnej polície.
               
            
                  —
               
               
                  Posilniť policajný útvar pre vnútorné záležitosti a zabezpečiť riadne stíhanie príslušníkov polície za trestné činy.
               
            
                  —
               
               
                  Vypracovať konsolidovanú príručku postupov a dať ju k dispozícii všetkým príslušníkom kriminálnej polície.
               
            
                  —
               
               
                  Realizovať stratégiu spolupráce medzi políciou a občanmi.
               
            Boj proti organizovanej trestnej činnosti a terorizmu
      
                  —
               
               
                  Prijať ďalšie opatrenia na zlepšenie spolupráce medzi rozličnými štátnymi orgánmi zapojenými do boja proti organizovanej trestnej činnosti a terorizmu, a to najmä medzi súdnymi orgánmi a políciou.
               
            
                  —
               
               
                  Prijať ďalšie opatrenia na vytvorenie jednotných a koordinovaných systémov zhromažďovania a spracovávania spravodajských informácií.
               
            
                  —
               
               
                  Zlepšiť využívanie špeciálnych vyšetrovacích prostriedkov, odpočúvanie telekomunikačných zariadení a využívanie spravodajských informácií.
               
            
                  —
               
               
                  Čo najskôr zaviesť konkrétne opatrenia na zabezpečenie ochrany svedkov.
               
            
                  —
               
               
                  Posilniť vnútroštátnu a medzinárodnú spoluprácu pri zabraňovaní obchodovaniu s ľuďmi a personálnu kapacitu policajného útvaru pre boj proti obchodovaniu s ľuďmi.
               
            
                  —
               
               
                  Prijať opatrenia s cieľom poskytnúť analytikom a vyšetrovateľov zapojeným do boja proti terorizmu lepšie vybavenie a odbornú prípravu.
               
            Ochrana osobných údajov
      
                  —
               
               
                  Zosúladiť platný zákon o ochrane osobných údajov s acquis a s Dohovorom Rady Európy o ochrane osobných údajov.
               
            
                  —
               
               
                  Zriadiť nezávislý dozorný orgán pre ochranu osobných údajov s dostatočnými právomocami voči verejnému aj súkromnému sektoru a s dostatočnými finančnými aj ľudskými zdrojmi.
               
            3.2.   STREDNODOBÉ PRIORITY
      Politické kritériá
      Demokracia a právny štát
      Vláda
      
                  —
               
               
                  Zabezpečiť efektívnu realizáciu a monitorovanie národnej stratégie pre rozvoj a integráciu.
               
            Verejná správa
      
                  —
               
               
                  Zabezpečiť, aby sektory správy, ktoré sú zodpovedné za vykonávanie ustanovení DSP, ako aj sektory zapojené do realizácie finančnej pomoci ES boli na vykonávanie svojich povinností náležite odborne pripravené a vybavené.
               
            
                  —
               
               
                  Zaviesť systém riadenia a odbornej prípravy štátnych úradníkov zameraný na výsledky.
               
            
                  —
               
               
                  Vypracovať a zaviesť mzdovú štruktúru pre verejnú službu, ktorá umožní riadne rozpočtové plánovanie a poskytne motivujúcu štruktúru služobného postupu.
               
            
                  —
               
               
                  Zabezpečiť udržateľnosť reforiem v oblasti verejnej správy.
               
            Súdny systém
      
                  —
               
               
                  Zabezpečiť trestné stíhanie za závažné trestné činy, najmä organizovanú trestnú činnosť, s venovaním osobitnej pozornosti mechanizmom cezhraničnej spolupráce.
               
            
                  —
               
               
                  Presadzovať právne predpisy o ochrane svedkov.
               
            
                  —
               
               
                  Zabezpečiť ďalšiu a primeranú odbornú prípravu sudcov a prokurátorov vrátane odbornej prípravy v oblasti ľudských práv, etiky, obchodných a podnikových záležitostí a otázok týkajúcich sa DSP.
               
            
                  —
               
               
                  Zabezpečiť finančnú udržateľnosť školy pre súdnych úradníkov.
               
            
                  —
               
               
                  Preskúmať úlohu a kvalifikácie súdnych úradníkov, postupne ich začleniť do verejnej služby a zabezpečiť im rovnaký plat, ako majú zamestnanci ministerstiev.
               
            Politika v oblasti boja proti korupcii
      
                  —
               
               
                  Vykonať európske dohovory o korupcii v trestnoprávnych a občianskoprávnych veciach, ktoré Albánsko ratifikovalo, a príslušné dohovory OSN.
               
            
                  —
               
               
                  Dosiahnuť významné výsledky v boji proti korupcii na všetkých úrovniach a vo všetkých oblastiach prostredníctvom vynucovania príslušných právnych predpisov.
               
            Ľudské práva a ochrana menšín
      Dodržiavanie medzinárodného práva v oblasti ľudských práv
      
                  —
               
               
                  Zabezpečiť, aby sa so zadržanými osobami a väzňami vo vyšetrovacej väzbe zaobchádzalo v súlade s medzinárodnými normami.
               
            Občianske a politické práva
      
                  —
               
               
                  Skvalitniť súdny systém pre mladistvých.
               
            
                  —
               
               
                  Zabezpečiť dodržiavanie Dohovoru Rady Európy na zabránenie mučeniu a neľudskému či ponižujúcemu zaobchádzaniu alebo trestaniu.
               
            
                  —
               
               
                  Prijať komplexné antidiskriminačné právne predpisy a zabezpečiť primeranú inštitucionálnu podporu obetiam vrátane podpory od existujúcich inštitúcií na ochranu ľudských práv.
               
            
                  —
               
               
                  Presadzovať právne predpisy o reštitúcii/kompenzácii majetkov skonfiškovaných počas komunistického režimu.
               
            
                  —
               
               
                  Dokončiť proces evidencie pôdy.
               
            
                  —
               
               
                  Zabezpečiť, aby sa prevody majetku vykonávali v súlade s právnymi predpismi, zabezpečiť riadne fungovanie všetkých subjektov zapojených do tohto procesu (notári, kataster nehnuteľností atď.).
               
            
                  —
               
               
                  Presadzovať právne predpisy o tlačových a elektronických médiách a zohľadniť pri tom normy EÚ.
               
            
                  —
               
               
                  Zabezpečiť, aby sa prideľovanie televíznych frekvencií vykonávalo spravodlivým a nediskriminačným spôsobom v súlade s národným plánom a aby vysielatelia plne rešpektovali uvedené požiadavky. Zlepšiť nezávislosť verejnoprávneho vysielania.
               
            
                  —
               
               
                  Podporovať aktívnu účasť mimovládnych organizácií a iných organizácií občianskej spoločnosti na rozhodovacom procese vlády a ďalej zlepšovať kvalitu v žurnalistike.
               
            Regionálne otázky a medzinárodné záväzky
      
                  —
               
               
                  Ďalej podporovať regionálny dialóg, stabilitu, dobré susedstvo a spoluprácu.
               
            
                  —
               
               
                  Zosúladiť dohodu uzatvorenú s USA týkajúcu sa podmienok odovzdávania osôb Medzinárodnému trestnému tribunálu s hlavnými zásadami EÚ prijatými Európskou radou v septembri 2002.
               
            Hospodárske kritériá
      
                  —
               
               
                  Znížiť daňové zaťaženie miezd a zlepšiť motivačné štruktúry a flexibilitu na pracovnom trhu, aby sa zvýšila miera účasti a zamestnanosti pri súčasnom zabezpečení daňových príjmov prostredníctvom rozšírenia základu dane a zlepšenia daňovej disciplíny, a tak postupne a primeranými krokmi zabezpečiť udržateľnosť verejných financií.
               
            
                  —
               
               
                  Zlepšiť vzdelávací systém s cieľom zvýšiť ponuku na trhu práce, zvýšiť zamestnanosť a dlhodobý hospodársky rast.
               
            
                  —
               
               
                  Zmodernizovať infraštruktúru v krajine najmä v oblasti energetiky a dopravy s cieľom dlhodobo posilniť konkurencieschopnosť hospodárstva.
               
            
                  —
               
               
                  Urýchliť privatizáciu podnikov vo verejnom vlastníctve s cieľom posilniť podnikové riadenie a znížiť kvázifiškálne straty.
               
            
                  —
               
               
                  Zlepšiť podnikateľské prostredie a zvýšiť priame zahraničné investície do budovania nových podnikov.
               
            
                  —
               
               
                  Zaviesť účinné postupy na odhaľovanie, riešenie a ďalšie monitorovanie prípadov (údajného) podvodu a iných nezrovnalostí v súvislosti s národnými a medzinárodnými finančnými prostriedkami.
               
            Európske normy
      Vnútorný trh
      Voľný pohyb tovaru
      
                  —
               
               
                  Zabezpečiť administratívne kapacity na plnenie požiadaviek DSP a dočasnej dohody v tejto oblasti.
               
            
                  —
               
               
                  Dosiahnuť ďalší pokrok v prijímaní európskych noriem a zvýšiť úsilie o prijatie za riadneho člena európskych normalizačných orgánov.
               
            
                  —
               
               
                  Dosiahnuť pokrok v transponovaní smerníc nového a globálneho prístupu, ako aj starého prístupu.
               
            
                  —
               
               
                  Zaviesť systém dohľadu nad trhom.
               
            
                  —
               
               
                  Zabezpečiť lepšie fungovanie orgánov zodpovedných za normalizáciu, akreditáciu a certifikáciu, ako aj orgánov zodpovedných za metrológiu a kalibráciu pri zohľadnení osvedčených postupov ES.
               
            
                  —
               
               
                  Zabezpečiť členstvo Albánska v Európskej organizácii pre spoluprácu pri akreditácii.
               
            Pohyb osôb, služieb a právo usadiť sa
      
                  —
               
               
                  Schváliť právne predpisy o zamestnávaní cudzích štátnych príslušníkov a prijať opatrenia na koordináciu služieb sociálneho zabezpečenia.
               
            
                  —
               
               
                  Zabezpečiť, aby sa vykonávanie právnych predpisov o práve usadiť sa vykonávalo spravodlivo a nestranne.
               
            Voľný pohyb kapitálu
      
                  —
               
               
                  Dosiahnuť pokrok na ceste k splneniu záväzkov Albánska uvedených v DSP a týkajúcich sa úplnej liberalizácie pohybu kapitálu vrátane zabezpečenia rovnakého zaobchádzania so štátnymi príslušníkmi EÚ a Albánska, pokiaľ ide o portfóliové investície a finančné pôžičky a úvery so splatnosťou do jedného roka.
               
            Clá a dane
      
                  —
               
               
                  Zabezpečiť ďalšie zosúlaďovanie albánskych colných a daňových právnych predpisov s acquis EÚ, ďalej zvyšovať administratívne kapacity na vykonávanie colných a daňových právnych predpisov a na boj proti korupcii, cezhraničnej trestnej činnosti a daňovým únikom.
               
            
                  —
               
               
                  Zlepšiť transparentnosť a výmenu informácií s členskými štátmi EÚ s cieľom uľahčiť presadzovanie opatrení na zamedzenie vyhýbaniu sa plateniu daní alebo daňovým únikom.
               
            Hospodárska súťaž
      
                  —
               
               
                  Ďalej zlepšovať bilanciu dosiahnutých výsledkov v oblasti protimonopolnej kontroly a kontroly štátnej pomoci.
               
            
                  —
               
               
                  Dokončiť zosúladenie schém štátnej pomoci s pravidlami EÚ v oblasti hospodárskej súťaže, ako sa uvádza v dočasnej dohode.
               
            Verejné obstarávanie
      
                  —
               
               
                  Zabezpečiť zosúladenie albánskeho právneho rámca s acquis EÚ.
               
            
                  —
               
               
                  Vybudovať plne funkčné štruktúry verejného obstarávania zabezpečujúce prísne dodržiavanie postupov verejného obstarávania v súlade s právnymi predpismi a s požiadavkami DSP.
               
            Právo duševného vlastníctva
      
                  —
               
               
                  V plnej miere vykonávať medzinárodné dohovory ratifikované v oblasti práv duševného, obchodného a priemyselného vlastníctva.
               
            
                  —
               
               
                  Riadne vykonávať právne predpisy z oblasti práv duševného vlastníctva a dosiahnuť lepšie výsledky v boji proti pirátstvu a falšovaniu.
               
            
                  —
               
               
                  Zabezpečiť dostatočné administratívne kapacity v tejto oblasti v súlade s požiadavkami DSP.
               
            Zamestnanosť a sociálna politika
      
                  —
               
               
                  Uľahčiť zapojenie žien do pracovného trhu a ich účasť na procese rozhodovania.
               
            
                  —
               
               
                  Integrovať stratégie zamestnanosti a odborného vzdelávania do sociálnej, vzdelávacej, daňovej, podnikateľskej a regionálnej politiky. Riešiť plnenie medzinárodných záväzkov týkajúcich sa oblasti zdravotníctva, najmä medzinárodných zdravotníckych predpisov.
               
            
                  —
               
               
                  Dosiahnuť pokrok v zosúlaďovaní noriem kvality pre transfúziu krvi a krvnej zložky s právnymi predpismi EÚ.
               
            
                  —
               
               
                  Začať s vykonávaním národnej stratégie zdravotníckeho systému na roky 2007 až 2013.
               
            Vzdelávanie a výskum
      
                  —
               
               
                  Pokračovať v úsilí zlepšiť kvalitu vzdelávania a vytvoriť modernú podobu odborného vzdelávacieho a školiaceho systému, podporovať regionálnu spoluprácu v oblasti vyššieho vzdelávania.
               
            Sektorové politiky
      Priemysel a malé a stredné podniky (MSP)
      
                  —
               
               
                  Presadzovať zlepšené obchodné právne predpisy.
               
            
                  —
               
               
                  Zabezpečiť, aby stratégia boja proti tieňovej ekonomike držala krok s vývojom v tomto sektore.
               
            
                  —
               
               
                  Ďalej rozvíjať špecializované štruktúry na podporu podnikania (napr. inkubátory a zoskupenia) a preskúmať realizovateľnosť vybudovania podnikateľského/technologického parku.
               
            
                  —
               
               
                  Začať vypracovávať a uplatňovať integrovanú politiku výskumu a ďalej rozvíjať opatrenia na podporu inovácie a konkurencieschopnosti malých podnikov.
               
            
                  —
               
               
                  Zaviesť normy pre zverejňovanie informácií a pre finančné výkazníctvo v súlade s normami EÚ a zabezpečiť ich účinné presadzovanie.
               
            
                  —
               
               
                  Pokračovať vo vykonávaní Európskej charty pre malé a stredné podniky.
               
            Poľnohospodárstvo a rybné hospodárstvo
      
                  —
               
               
                  Vypracovať stratégie pre využívanie pôdy, trh s pozemkami, rozvoj vidieka, diverzifikáciu poľnohospodárskych činností a zlepšenie konkurencieschopnosti poľnohospodárstva.
               
            
                  —
               
               
                  Dosiahnuť podstatné zlepšenie, pokiaľ ide o bezpečnosť potravín a rastlinolekárske a veterinárne podmienky, v súlade s požiadavkami ES.
               
            
                  —
               
               
                  Posúdiť, či poľnohospodársko-potravinárske podniky vyhovujú požiadavkám EÚ a pripraviť a začať vykonávať program modernizácie týchto podnikov.
               
            
                  —
               
               
                  Prijať opatrenia, pokiaľ ide o zabezpečenie účinnej kontroly domácej rastlinnej výroby, najmä pre produkty, na ktoré sa vzťahujú osobitné požiadavky EÚ, a vytvoriť analytické kapacity v rastlinolekárskej oblasti.
               
            
                  —
               
               
                  Prijať opatrenia s cieľom zabezpečiť, aby sa albánska politika rybného hospodárstva viac priblížila normám EÚ, a to najmä v oblastiach riadenia zdrojov, inšpekcie a kontroly a v trhovej a štrukturálnej politike.
               
            Životné prostredie
      
                  —
               
               
                  Vytvoriť úplný zoznam problematických oblastí a pokračovať v úsilí o riešenie už zistených problematických oblastí.
               
            
                  —
               
               
                  Znížiť znečistenie spôsobené rafinériou v Balshi, vrátane vypúšťania odpadových vôd do rieky Gjanica, a prijať opatrenia na riešenie všeobecného znečisťovania vôd.
               
            
                  —
               
               
                  Posilniť monitorovanie životného prostredia a zabezpečiť dostatočne odrádzajúce sankcie proti znečisťovateľom.
               
            
                  —
               
               
                  Pokračovať v plnení regionálnych a medzinárodných záväzkov z oblasti životného prostredia.
               
            Dopravná politika
      
                  —
               
               
                  Pokračovať v plnení albánskeho hlavného dopravného plánu.
               
            
                  —
               
               
                  Dokončiť potrebné inštitucionálne reformy na skvalitnenie správy aktív dopravy, na určovanie priorít pri investíciách, tvorbu politík a zapojenie súkromného sektora.
               
            
                  —
               
               
                  Dosiahnuť výrazný pokrok pri obnove prístavov Drač a Vlora a konsolidovať ich prevádzku.
               
            
                  —
               
               
                  Dosiahnuť lepšie výsledky, pokiaľ ide o bezpečnosť na cestách (vrátane zavedenia digitálneho tachografu), a prijať ďalšie kroky na ďalšie zosúladenie s acquis v oblasti prístupu na trh (jeho obsadenie) a v oblasti sociálnych pravidiel.
               
            
                  —
               
               
                  Pokračovať vo vykonávaní Memoranda o porozumení o rozvoji základnej regionálnej dopravnej siete v juhovýchodnej Európe a v spolupráci s pozorovacím výborom pre dopravu v juhovýchodnej Európe.
               
            
                  —
               
               
                  Vytvoriť podmienky pre hospodársku súťaž v sektore železničnej dopravy vrátane zriadenia regulačných a bezpečnostných orgánov.
               
            
                  —
               
               
                  Plniť záväzky prijaté v rámci druhej prechodnej fázy dohody o Spoločnom európskom leteckom priestore.
               
            
                  —
               
               
                  Dosiahnuť značné výsledky pri zlepšovaní podmienok námornej bezpečnosti, aj pokiaľ ide o orgány štátnej prístavnej kontroly a vypracovanie registra plavidiel v súlade s Parížskym memorandom o porozumení.
               
            Energetika
      
                  —
               
               
                  Pokračovať v zabezpečovaní riadneho vykonávania akčných plánov týkajúcich sa sektora elektrickej energie a sektora plynu a dosiahnuť ďalší pokrok vo vykonávaní albánskej energetickej stratégie.
               
            
                  —
               
               
                  Zabezpečiť včasné vykonávanie rozličných projektov zameraných na zlepšenie infraštruktúry na výrobu, prenos a distribúciu elektrickej energie.
               
            
                  —
               
               
                  Pokračovať v plnení regionálnych a medzinárodných záväzkov v oblasti energetiky s cieľom vytvoriť konkurencieschopný regionálny trh s energiou.
               
            
                  —
               
               
                  Zlepšiť vykonávanie zákona o energetickej účinnosti.
               
            Informačná spoločnosť a médiá
      
                  —
               
               
                  Ďalej transponovať a vykonávať rámec EÚ pre elektronickú komunikáciu.
               
            
                  —
               
               
                  Pokračovať v procese zosúlaďovania s Európskym dohovorom o cezhraničnej televízii a so smernicou o televízii bez hraníc.
               
            Finančná kontrola
      
                  —
               
               
                  Vypracovať a vykonávať zásady decentralizovanej zodpovednosti za riadenie a funkčne nezávislého interného auditu podľa medzinárodných noriem a osvedčených postupov EÚ.
               
            
                  —
               
               
                  Vytvoriť postupy a administratívne kapacity na zabezpečenie účinnej ochrany finančných záujmov EÚ.
               
            
                  —
               
               
                  Zabezpečiť, aby bol zákon o externom audite v súlade s usmerneniami Organizácie najvyšších kontrolných úradov.
               
            
                  —
               
               
                  Ďalej posilňovať kapacitu externého auditu, riadenia finančnej kontroly a interného auditu.
               
            Štatistika
      
                  —
               
               
                  Zlepšiť poľnohospodárske a makroekonomické štatistiky, vypracovať sociálne štatistiky, vrátane štatistiky vzdelávania a zdravotníctva, a dosiahnuť pokrok na ceste k vykonávaniu všetkých európskych klasifikácií, vrátane klasifikácie štatistických regiónov.
               
            Spravodlivosť, sloboda a bezpečnosť
      Víza, hraničné kontroly, azyl a migrácia
      
                  —
               
               
                  Zabezpečiť, aby boli všetky albánske cestovné doklady plne v súlade s medzinárodnými normami.
               
            
                  —
               
               
                  Plniť všetky medzinárodné záväzky prijaté Albánskom v oblasti správy hraníc.
               
            
                  —
               
               
                  Presadzovať právne predpisy týkajúce sa azylu a vytvoriť plnoprávny azylový systém v súlade s medzinárodnými normami vrátane prijímania žiadateľov o azyl.
               
            
                  —
               
               
                  Uplatňovať albánsku národnú stratégiu migrácie a národný akčný plán o azyle.
               
            
                  —
               
               
                  Zabezpečiť, aby Albánsko bolo schopné splniť požiadavky DSP týkajúce sa občanov EÚ, ktorí pracujú a/alebo majú bydlisko v Albánsku.
               
            
                  —
               
               
                  Postupne uzavrieť, ratifikovať a vykonávať všetky hlavné medzinárodné dohovory v oblasti migrácie.
               
            Pranie špinavých peňazí
      
                  —
               
               
                  Zosilniť boj proti hospodárskej a finančnej trestnej činnosti, vrátane prania špinavých peňazí a falšovania peňažnej meny.
               
            
                  —
               
               
                  Dosiahnuť konkrétne výsledky v boji proti praniu špinavých peňazí vo finančnom sektore aj mimo neho.
               
            Drogy
      
                  —
               
               
                  Zabezpečiť podstatne lepšie výsledky boja proti nezákonnému obchodovaniu s drogami, najmä pokiaľ ide o syntetické drogy, heroín a kokaín.
               
            Polícia
      
                  —
               
               
                  Pokračovať v procese, ktorého cieľom je, aby úroveň policajných zborov zodpovedala európskym normám, a to najmä zabezpečením príslušného výcviku a vybavenia.
               
            
                  —
               
               
                  Dosiahnuť významné výsledky v boji proti kriminalite, ako aj v boji proti korupcii a inej trestnej činnosti v policajnom zbore.
               
            Boj proti organizovanej trestnej činnosti a terorizmu
      
                  —
               
               
                  Ďalej zlepšovať medzinárodnú spoluprácu v boji proti organizovanej trestnej činnosti a terorizmu.
               
            
                  —
               
               
                  Dosiahnuť významné výsledky v pomere, počte a kvalite trestných stíhaní vo vzťahu k trestným činom súvisiacim s organizovanou trestnou činnosťou a nezákonným obchodovaním, ako aj pokiaľ ide o zabavenie príjmov z trestnej činnosti.
               
            
                  —
               
               
                  V plnej miere zahrnúť medzinárodné dohovory a protokoly o prevencii terorizmu, v ktorých je Albánsko zmluvnou stranou, do vnútroštátnych právnych predpisov a uplatňovať ich.
               
            Ochrana osobných údajov
      
                  —
               
               
                  Zabezpečiť účinné monitorovanie a presadzovanie vnútroštátnych právnych predpisov z oblasti ochrany osobných údajov.
               
            4.   TVORBA PROGRAMOV
      Pomoc Spoločenstva pre krajiny západného Balkánu v rámci procesu stabilizácie a pridruženia sa bude poskytovať prostredníctvom existujúcich finančných nástrojov, najmä na základe nariadenia (ES) č. 1085/2006 (IPA) a v prípade programov prijatých pred rokom 2007 na základe nariadenia Rady (ES) č. 2666/2000 (nariadenie CARDS) (1). Dohody o financovaní slúžia ako právny základ pre vykonávanie konkrétnych programov. Toto rozhodnutie preto nebude mať žiadne finančné dôsledky.
      Albánsko môže čerpať finančné prostriedky aj z viacnárodných a horizontálnych programov.
      5.   PODMIENKY POMOCI
      Pomoc krajinám západného Balkánu je podmienená pokrokom v plnení kodanských kritérií, ako aj špecifických priorít tohto európskeho partnerstva. Nedodržanie týchto podmienok by mohlo viesť k tomu, že Rada prijme primerané opatrenia na základe článku 21 nariadenia (ES) č. 1085/2006 alebo v prípade programov spred roku 2007 na základe článku 5 nariadenia (ES) č. 2666/2000. Pomoc takisto závisí od podmienok, ktoré Rada definovala vo svojich záveroch z 29. apríla 1997, najmä pokiaľ ide o záväzok príjemcov uskutočniť demokratické, hospodárske a inštitucionálne reformy. Konkrétne podmienky sú obsiahnuté aj v jednotlivých ročných programoch. Po prijatí rozhodnutí o financovaní bude nasledovať podpísanie dohody o financovaní s Albánskom.
      6.   MONITOROVANIE
      Vykonávanie európskeho partnerstva sa kontroluje prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ, ktoré predkladá Komisia.
      
         (1)  Ú. v. ES L 306, 7.12.2000, s. 1. Nariadenie naposledy zmenené a doplnené nariadením (ES) č. 2112/2005 (Ú. v. EÚ L 344, 27.12.2005, s. 23).